তথ্যবিবরণী                                                                                    নম্বর : ২৬৬৪

**রৌমারীতে শিক্ষার জন্য খাদ্য কর্মসূচি উদ্বোধন করলেন প্রাথমিক ও গণশিক্ষা প্রতিমন্ত্রী**

রৌমারী (কুড়িগ্রাম), ৫ শ্রাবণ (২০ জুলাই) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন কুড়িগ্রামের রৌমারী উপজেলায় প্রাথমিক স্তরের শিক্ষার্থীদের লেখাপড়ায় মনোযোগী করা ও পুষ্টিমাণ বৃদ্ধির লক্ষ্যে 'শিক্ষার জন্য খাদ্য কর্মসূচি' উদ্বোধন করেছেন।

 প্রতিমন্ত্রী আজ রৌমারী মডেল সরকারি প্রাথমিক বিদ্যালয় প্রাঙ্গণে স্কুল ফিডিং প্রকল্পের আওতায় স্থানীয় শিক্ষা প্রশাসন আয়োজিত এ কার্যক্রম উদ্বোধন করেন।

 উদ্বোধন অনুষ্ঠানে প্রতিমন্ত্রী বলেন, মুজিববর্ষ উপলক্ষে রান্না করা খাবার ও উচ্চ পুষ্টিমান সমৃদ্ধ ফর্টিফাইড বিস্কুট দেশের ১৭ উপজেলার মোট ২ হাজার ২৫৬টি বিদ্যালয়ের ৪ লাখ ২৯ হাজার ৩৪৬ জন শিক্ষার্থীর মাঝে প্রতি স্কুল দিবসে পরিবেশন করা হচ্ছিল। কিন্তু কোভিড-১৯ এর প্রাদুর্ভাবে বিদ্যালয় বন্ধ থাকার কারণে বর্তমানে শিক্ষার্থীদের বাড়ি বাড়ি গিয়ে বিস্কুট সরবরাহ কার্যক্রম অব্যাহত রাখা হয়েছে।

 প্রতিমন্ত্রী আরো বলেন, জাতীয় স্কুল মিল নীতি-২০১৯ অনুমোদন দেওয়া হয়েছে। এই মিল নীতির আওতায় ২০২৩ সালের মধ্যে পর্যায়ক্রমে দেশের সকল সরকারি প্রাথমিক বিদ্যালয়ে এ কার্যক্রম চালু করা হবে। তিনি বলেন, ঝরে পড়া রোধ ও শিক্ষার্থীদের পুষ্টিমান বৃদ্ধির লক্ষ্যে দারিদ্র্য পীড়িত এলাকায় মিড-ডে-মিল ও স্কুল ফিডিং প্রকল্প এবং পাইলট ভিত্তিতে রান্না করা খাবার পরিবেশন কার্যক্রম প্রচলন করা হয়েছে।

 রৌমারী উপজেলা নির্বাহী কর্মকর্তা মোঃ আল ইমরানের সভাপতিত্বে সভায় অন্যান্যের মধ্যে উপস্থিত ছিলেন রৌমারী উপজেলা পরিষদের চেয়ারম্যান শেখ আব্দুল্লাহ ও রৌমারী উপজেলা আওয়ামী লীগের সাধারণ সম্পাদক মোঃ রেজাউল করিম।

     এছাড়া আজ অন্য এক অনুষ্ঠানে প্রতিমন্ত্রী তাঁর স্বেচ্ছাধীন তহবিল থেকে অসহায় মানুষ ও বিভিন্ন প্রতিষ্ঠানের মাঝে ৭ লাখ ৫০ হাজার টাকার অর্থ সহায়তা প্রদান করেন।

       #

রবীন্দ্রনাথ/রাহাত/রফিকুল/আব্বাস/২০২০/২১১০ ঘণ্টা

Handout Number: 2663

**Foreign Minister urges Spain to employ seasonal workers from Bangladesh**

Dhaka, 20 July:

 The outgoing Spanish Ambassador Álvaro de Salas Giménez de Azcárate paid his farewell courtesy call on the Foreign Minister Dr. A K Abdul Momen yesterday at the Ministry of Foreign Affairs.

 During the meeting, Foreign Minister commended Spanish government’s efforts to curb the spread of COVID19 pandemic and also apprised the Ambassador of the government of Bangladesh’s timely and effective policies in this regard. Spanish Ambassador informed that many people died of COVID19 in Spain and it’s tourism sector has been hit hard by COVID19, leaving many people jobless. However, Spain will need seasonal workers for agriculture in the summer season. Foreign Minister requested the Ambassador to consider employing seasonal workers from Bangladesh as they have already expertise in the agriculture sector. Reiterating Bangladesh’s commitment to combat the devastating effects of climate change, Foreign Minister recalled the successful visit of Prime Minister Sheikh Hasina to attend the COP25 in Madrid in December 2019. The Foreign Minister and Spanish Ambassador, both expressed that arrangement of VVIP level visit between Bangladesh and Spain may elevate existing bilateral relations to a newer height.

 Mentioning the existing investment-friendly schemes of Bangladesh, Foreign Minister called for more investments from Spain as well as sharing expertise, especially in the energy and tourism sector with Bangladesh. Foreign Minister mentioned that Bangladesh has exported 6.5 million PPE to the USA as well as supplied medicines, such as Remdesivir, Hydroxychloroquine to some countries during COVID-19 pandemic. Spain may rely on Bangladesh if PPE and other pharmaceutical products related to prevention/treatment of COVID-19 need to be imported.

 Foreign Minister thanked Spanish government’s continued support for the Rohingya issue. He further appealed for imposing economic sanction on Myanmar by the international community so that Myanmar abide by its commitment for safe, dignified and sustainable repatriation of the Rohingya people. Finally, Spanish Ambassador expressed his gratitude for the all-out support extended during his tenure in Dhaka and Foreign Minister wished him success in his future assignments.

#

Tohidul/Rahat/Rofiqu/Abbas/2020/2120 Hours

তথ্যবিবরণী                                                                                    নম্বর : ২৬৬২

**পশু-পাখির মৃতদেহ যত্রতত্র না ফেলে মাটির নিচে পুঁতে রাখার নির্দেশ স্থানীয় সরকার মন্ত্রীর**

ঢাকা, ৫ শ্রাবণ (২০ জুলাই) :

 স্থানীয় সরকার মন্ত্রী মোঃ তাজুল ইসলাম পশু-পাখির মৃতদেহ যত্রতত্র না ফেলে নির্দিষ্ট স্থানে মাটির নিচে পুঁতে রাখার জন্য সিটি কর্পোরেশন, পৌরসভা এবং ইউনিয়ন পরিষদ-সহ সকল স্থানীয় প্রতিষ্ঠানকে নির্দেশনা দিয়েছেন।

 স্থানীয় সরকার বিভাগ থেকে জারি করা এ সংক্রান্ত এক পত্রে এ বিষয়ে প্রয়োজনীয় ব্যবস্থা নেওয়ার জন্য সংশ্লিষ্টদের নির্দেশ দেয়া হয়েছে। নির্দেশনায় বলা হয়, অনেক ক্ষেত্রে শহর ও গ্রামাঞ্চলে পশু-পাখির মৃতদেহ যত্রতত্র এমনকি পুকুর, ডোবা, খাল, বিল ও নদীতে পড়ে থাকে বা ফেলে রাখা হয়। এ সমস্ত মৃতদেহ পচে বিভিন্ন রোগ-জীবাণু সৃষ্টি হয় এবং বাতাসের মাধ্যমে ছড়িয়ে পড়ায় মানুষ রোগাক্রান্ত হয়।

 এছাড়াও এর ফলে মাটি, পানি ও বায়ু দূষণ-সহ সার্বিকভাবে পরিবেশ দূষিত হয়, যা জনস্বাস্থ্যের জন্য ক্ষতিকর। এ জন্য পশু-পাখির মৃতদেহ পরিবেশসম্মতভাবে মাটির নিচে পুঁতে রাখা বিশেষভাবে প্রয়োজন।

       #

হায়দার/রাহাত/রফিকুল/আব্বাস/২০২০/২১০৬ ঘণ্টা

তথ্যবিবরণী                                                                                    নম্বর : ২৬৬১

**বর্তমান সরকার গরিব ও অসহায় মানুষের সরকার**

 **----পরিবেশ মন্ত্রী**

ঢাকা, ৫ শ্রাবণ (২০ জুলাই) :

 পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, সরকার সমাজের  অসহায় মানুষকে আর্থিকভাবে সহায়তা করার জন্য সামাজিক নিরাপত্তা কর্মসূচির আওতা ক্রমান্বয়ে বৃদ্ধি করে চলেছে। বর্তমান সরকার  অসহায় ও গরিব মানুষের সরকার বলেই দুস্থ,  বয়স্ক, বিধবা ও স্বামী নিগৃহীতা এবং অসচ্ছল প্রতিবন্ধী ও মারাত্মক রোগে আক্রান্ত মানুষের জন্য বিভিন্ন কল্যাণমূলক কর্মসূচি বাস্তবায়ন করছে।

 মন্ত্রী আজ মৌলভীবাজার জেলার বড়লেখা উপজেলার শাহবাজপুর ইউনিয়ন পরিষদে সামাজিক নিরাপত্তা কর্মসূচির আওতায় বয়স্ক, বিধবা ও স্বামী নিগৃহীতা ভাতা এবং অসচ্ছল প্রতিবন্ধী ভাতাভোগীদের মধ্যে ভাতা পরিশোধের বই বিতরণ অনুষ্ঠান অনলাইনে উদ্বোধনকালে প্রধান অতিথির বক্তৃতায় এসব কথা বলেন।

 মন্ত্রী বলেন, করোনা ভাইরাসের প্রাদুর্ভাবের কারণে বিশ্বব্যাপী অর্থনৈতিক কর্মকাণ্ড ও মানুষের
জীবন-জীবীকা বিপর্যস্ত। কিন্তু আমাদের প্রধানমন্ত্রীর সময়োপযোগী পদক্ষেপ গ্রহণের ফলে এই মহামারিকালেও মানুষের অন্নাভাব নেই। মানুষ যাতে না খেয়ে কষ্ট না পায় সরকার সে বিষয়ে সম্ভাব্য সবকিছু করছে। তিনি বলেন, করোনা ভাইরাসের কারণে উন্নয়নমূলক কাজ সাময়িক স্থগিত থাকলেও অচিরেই তা পুরোদমে শুরু হবে।

 সামাজিক নিরাপত্তা কর্মসূচির বই বিতরণ অনুষ্ঠানে অন্যান্যের মধ্যে বড়লেখা উপজেলা নির্বাহী অফিসার শামিম আল ইমরান, বড়লেখা উপজেলা আওয়ামী লীগের সাধারণ সম্পাদক মোঃ আনোয়ার উদ্দিন, উপজেলা সমাজসেবা কর্মকর্তা সাইফুল ইসলাম, উপজেলা প্রকল্প বাস্তবায়ন কর্মকর্তা মোঃ উবায়েদ উল্লাহ খান, উত্তর শাহবাজপুর ইউপির ভারপ্রাপ্ত চেয়ারম্যান সেলিম আহমেদ খান-সহ বাংলাদেশ আওয়ামী লীগের স্থানীয় নেতৃবৃন্দ উপস্থিত ছিলেন।

#

দীপংকর/রাহাত/রফিকুল/আব্বাস/২০২০/২০৪১ ঘণ্টা

তথ্যবিবরণী                                                                                    নম্বর : ২৬৬০

**গার্মেন্টস শ্রমিকদের ঈদ বোনাস ২৭ তারিখ অন্য সকল খাতের ২৫ জুলাই**

 **---শ্রম প্রতিমন্ত্রী**

ঢাকা, ৫ শ্রাবণ (২০ জুলাই) :

 গার্মেন্টস শ্রমিকদের ঈদ বোনাস ২৭ জুলাই ও চলতি মাসের বেতনের অর্ধেক ৩০ তারিখের মধ্যে এবং অন্য সকল খাতের শ্রমিকদের চলতি মাসের বেতন ও ঈদ বোনাস ২৫ জুলাই এর মধ্যে মালিকগণ পরিশোধ করবেন বলে জানিয়েছেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান।

 আজ ঢাকায় শ্রম ভবনে বর্তমান শ্রম পরিস্থিতি এবং পবিত্র ঈদুল আজহা উপলক্ষে শ্রমিকদের বেতন-বোনাস নিয়ে সরকার, মালিক-শ্রমিক ত্রিপক্ষীয় পরামর্শ পরিষদ-টিসিসি’র ৬৫তম সভায় সভাপতি বক্তৃতায় প্রতিমন্ত্রী এ সিদ্ধান্ত জানান।

 প্রতিমন্ত্রী বলেন, সরকারি ছুটির সাথে মিলিয়ে শ্রমিকদের ঈদের ছুটি তিন দিন। করোনা ভাইরাস সংক্রমণ রোধে স্বাস্থ্য বিধি মেনে শ্রমিকদের ঈদে কর্মস্থল এলাকায় থাকতে বলা হয়েছে। তিনি অর্থনীতির চাকা সচল রাখতে এবং উৎপাদন স্বাভাবিক রাখতে কোনো শ্রমিককে ছাঁটাই না করতে মালিকদের পরামর্শ দেন। এ সময় সকলের আন্তরিকতায় এই দুর্যোগ মোকাবিলা করে দেশকে এগিয়ে নেওয়া সম্ভব হবে বলে প্রতিমন্ত্রী আশা প্রকাশ করেন।

 সভায় মন্ত্রণালয়ের সচিব কে এম আব্দুস সালাম, অতিরিক্ত সচিব ড. রেজাউল হক, কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়, শ্রম অধিদপ্তরের মহাপরিচালক একেএম মিজানুর রহমান, বিজিএমইএ’র সভাপতি ড. রুবানা হক, জাতীয় শ্রমিক লীগের সভাপতি ফজলুল হক মন্টু, বাংলাদেশ লেবার ফেডারেশনের সাধারণ সম্পাদক অ্যাডভোকেট দেলোয়ার হোসেন খান, এনসিসিডাব্লিউই এর সভাপতি মোঃ আনোয়ার হোসেন, ইন্ড্রাস্ট্রি অল বাংলাদেশ কাউন্সিলের মহাসচিব চায়না রহমান, গার্মেন্টস শ্রমিক-কর্মচারী ফেডারেশনের সাধারণ সম্পাদক কামরুল আহসান-সহ বিভিন্ন মন্ত্রণালয়, দপ্তর, সংস্থার প্রতিনিধিবৃন্দ অংশগ্রহণ করেন।

#

আকতারুল/রাহাত/রফিকুল/আব্বাস/২০২০/২০৩২ ঘণ্টা

তথ্যবিবরণী                                                                                    নম্বর : ২৬৫৯

**খালীয়াজুরীতে বন্যাদুর্গতদের জন্য টেলিযোগাযোগ মন্ত্রীর ত্রাণ**

ঢাকা, ৫ শ্রাবণ (২০ জুলাই) :

 নেত্রকোণার খালিয়াজুরী উপজেলার বন্যাদুর্গতদের মাঝে ডাক ও টেলিযোগাযোগ মন্ত্রী মোস্তাফা জব্বারের উদ্যোগে ত্রাণসামগ্রী বিতরণ করা হয়েছে। উপজেলার ৬টি ইউনিয়নের ৮শত দরিদ্র পরিবারের মধ্যে এ সময় ত্রাণ সামগ্রী বিতরণ করা হয়।

 খালিয়াজুরী উপজেলা চেয়ারম্যান কিবরিয়া জব্বার মন্ত্রীর পক্ষে আজ এ সব ত্রাণসামগ্রী বিতরণ করেন। বিতরণকৃত ত্রাণসামগ্রীর মধ্যে ৫শত প্যাকেট শুকনা খাবার ও ৩শত প্যাকেট নিত্য প্রয়োজনীয় সামগ্রী রয়েছে। উপজেলা নির্বাহী কর্মকর্তা এইচ এম আরিফুল ইসলাম এ সময় উপস্থিত ছিলেন।

#

শেফায়েত/রাহাত/রফিকুল/আব্বাস/২০২০/২০২০ ঘণ্টা

তথ্যবিবরণী                                                                                    নম্বর : ২৬৫৮

**ড্রেজিংয়ে স্বচ্ছতা আনতে ‘রিয়েল টাইম ড্রেজ মনিটরিং সিস্টেম’ চালু হচ্ছে**

ঢাকা, ৫ শ্রাবণ (২০ জুলাই) :

 নৌপরিবহন মন্ত্রণালয় বাংলাদেশ অভ্যন্তরীণ নৌপরিবহন কর্তৃপক্ষ (বিআইডব্লিউটিএ)-এর বিদ্যমান ড্রেজারসমূহের ড্রেজিং কার্যক্রম মনিটরিং করার জন্য ‘রিয়েল টাইম ড্রেজ মনিটরিং সিস্টেম’ চালু করতে যাচ্ছে। আগামী এক মাসের মধ্যে এ সিস্টেমটি একটি ড্রেজার বেইজ স্টেশন-সহ পাঁচটি ড্রেজারে পুরোদমে চালু হবে। এর ফলে ড্রেজিং এর ক্ষেত্রে বিশেষ করে পানির নিচে কি করা হচ্ছে, কতটুকু ড্রেজিং হচ্ছে সে বিষয়গুলো স্বচ্ছভাবে প্রকাশ পাবে। ঘণ্টা, দিন, প্রশস্থতা, গভীরতা ও অ্যালাইনমেন্ট অনুযায়ি ড্রেজিং হচ্ছে কিনা তা সহজে জানা যাবে। ড্রেজারের বিলিং সিস্টেমও আরো সহজ হবে।

 আজ মন্ত্রণালয়ের সভা কক্ষে নৌপরিবহন মন্ত্রণালয়ের বার্ষিক উন্নয়ন কর্মসূচির (এডিপি) সভায় এসব তথ্য জানানো হয়। নৌপরিবহন প্রতিমন্ত্রী খালিদ মাহমুদ চৌধুরী বৈঠকে সভাপতিত্ব করেন। তিনি ঢাকায় অবস্থানরত কর্মকর্তাদের সাথে সরাসরি এবং ঢাকার বাইরের কর্মকর্তাদের সাথে অনলাইন প্ল্যাটফর্মে আলোচনা করেন।

 প্রতিমন্ত্রী বলেন, করোনাকালে নৌপথ সচল রাখতে নৌপরিবহন মন্ত্রণালয় লাইফলাইন হিসেবে কাজ করেছে। নৌপথ সচল রাখতে যা যা করণীয় সব কিছুই করা হবে। করোনাকে মানিয়ে চলতে হবে, প্রকল্পের কাজ এগিয়ে নিয়ে যেতে হবে। ড্রেজিং-সহ অন্যান্য কার্যক্রম স্বাস্থ্যবিধি মেনে সম্পন্ন করতে হবে।

 উল্লেখ্য, পরীক্ষামূলকভাবে বিআইডব্লিউটিএ’র পাইলট প্রজেক্ট হিসাবে রিয়েল টাইম ড্রেজ মনিটরিং সিস্টেমটি আজ মন্ত্রণালয়ের সভাকক্ষ থেকে অনলাইনে সরাসরি মনিটরিং করা হয়। প্রথম পর্যায়ে মুন্সিগঞ্জের শিমুলিয়াঘাটে ড্রেজার বেইজ স্টেশন-সহ পাঁচটি ড্রেজারে এ সিস্টেম চালু করা হবে। পর্যায়ক্রমে বিআইডব্লিউটিএ’র মোট ৪৫টি ড্রেজারে এ সিস্টেম চালু করা হবে। এর মাধ্যমে বিআইডব্লিউটিএ’র নির্দিষ্ট কর্মকর্তা এবং মন্ত্রণালয়ের মন্ত্রী, প্রতিমন্ত্রী ও সচিব ড্রেজিং সম্পর্কে সহজেই জানতে পারবেন। পর্যায়ক্রমে এ সিস্টেমটি স্মার্ট মোবাইল ফোনেও দেখা যাবে। এছাড়া সিস্টেমটি ড্রেজারের পাশাপাশি এক্সাভেটরেও ব্যবহার করা যাবে।

#

জাহাঙ্গীর/রাহাত/রফিকুল/আব্বাস/২০২০/২০২৫ ঘণ্টা

তথ্যবিবরণী                                                                                    নম্বর : ২৬৫৭

**স্থানীয় সরকার বিভাগের সকল প্রতিষ্ঠান শক্তিশালী ও স্বনির্ভর করতে হবে**

 **---এলজিআরডি মন্ত্রী**

ঢাকা, ৫ শ্রাবণ (২০ জুলাই) :

 স্থানীয় সরকার বিভাগের অধীন সকল প্রতিষ্ঠানকে অর্থনৈতিকভাবে স্বনির্ভর করে আরো শক্তিশালী করতে সংশ্লিষ্টদের প্রতি আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম।

 মন্ত্রী আজ সচিবালয়ে তাঁর কার্যালয় থেকে ঢাকা উত্তর সিটি কর্পোরেশনের মেয়র আতিকুল ইসলামের সভাপতিত্বে অনুষ্ঠিত সিটি কর্পোরেশনের বোর্ড মিটিং এ অংশগ্রহণকারী সকল কাউন্সিলরের উদ্দেশে প্রধান অতিথির বক্তব্যে এ আহ্বান জানান।

 মন্ত্রী বলেন, ‘জনপ্রতিনিধিদের মানুষের সুখে দুঃখে তাদের পাশে থাকতে হবে। রাস্তা-ঘাট, স্বাস্থ্য, শিক্ষা এবং নিরাপত্তা-সহ অন্যান্য নাগরিক সুযোগ-সুবিধা নিশ্চিত করতে হবে, যেন মানুষ বুঝে এক হাজার টাকা রাজস্ব দিলে এক লাখ টাকার সুযোগ-সুবিধা তৈরি হবে। তাহলেই মানুষ কর দিতে উৎসাহী হবে’। তিনি বলেন, ‘এতে করে একদিকে যেমন এসব প্রতিষ্ঠান অর্থনৈতিকভাবে স্বনির্ভর ও শক্তিশালী হবে অন্যদিকে স্থানীয়ভাবে নাগরিক সেবা বৃদ্ধির মাধ্যমে সবার জন্য কল্যাণকর ও শান্তিময় পরিবেশ তৈরি হবে। কর আদায় প্রসঙ্গে মন্ত্রী বলেন, কর নির্ধারণ সুষম হতে হবে, কোনো পক্ষপাত যেন না হয় সে দিকে লক্ষ্য রাখতে হবে।

 সিটি কর্পোরেশনের জনপ্রতিনিধিদের উদ্দেশে মোঃ তাজুল ইসলাম বলেন, যেসব জনপ্রতিনিধি স্ব স্ব এলাকা পরিচ্ছন্ন, এডিস মশা মুক্ত, জলাবদ্ধতা নিরসন, মানুষের মৌলিক সমস্যা দূরীকরণ, সামাজিক মূল্যবোধ তৈরি ও প্রত্যাশিত কর আদায়-সহ অন্যান্য সকল নাগরিক সুবিধা নিশ্চিত করবে তাদেরকে পুরস্কৃত করা হবে।

 সিটি কর্পোরেশনের কাউন্সিলরদের কাজে গতি আনতে এলাকা জোনভিত্তিক ভাগ করে ঐ এলাকার সব শ্রেণি-পেশার মানুষকে নিয়ে কমিটি গঠন করার কথা পুনর্ব্যক্ত করে মন্ত্রী বলেন, গঠিত কমিটির টিম লিডার যারা ভালো কাজ করবেন তাদেরকেও পুরস্কৃত করা হবে। জনগণকে দেশের মালিক উল্লেখ করে মন্ত্রী বলেন, দেশকে উন্নয়নের পথে এগিয়ে নিতে হলে জনগণের অংশগ্রহণের কোনো বিকল্প নেই।

#

হায়দার/রাহাত/রফিকুল/আব্বাস/২০২০/১৯৫৬ ঘণ্টা

তথ্যবিবরণী                                                                                    নম্বর : ২৬৫৬

**প্রবাসী কল্যাণ মন্ত্রীর সাথে কুয়েত ও সৌদি আরবে বাংলাদেশের নবনিযুক্ত রাষ্ট্রদূতের সাক্ষাৎ**

ঢাকা, ৫ শ্রাবণ (২০ জুলাই) :

 আজ প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সাথে তাঁর অফিস কক্ষে কুয়েতে নবনিযুক্ত বাংলাদেশের রাষ্ট্রদূত মেজর জেনারেল মোঃ আশিকুজ্জামান, এনডিসি, এএফডব্লিউসি, পিএসসি, জি. এবং সৌদি আরবে নবনিযুক্ত বাংলাদেশের রাষ্ট্রদূত মোহাম্মদ জাভেদ পাটোয়ারী, বিপিএম (বার) সাক্ষাৎ করেছেন। পরে তাঁরা মন্ত্রণালয়ের সচিব ড. আহমেদ মুনিরুছ সালেহীনের সঙ্গে সাক্ষাৎ করেন।

 সাক্ষাৎকালে মন্ত্রী নবনিযুক্ত রাষ্ট্রদূতদ্বয়কে আন্তরিকতা ও নিষ্ঠার সাথে দায়িত্ব পালন করে বাংলাদেশের সাথে দেশগুলোর দ্বিপাক্ষিক সম্পর্ক আরো জোরদার করার আহ্বান জানান।

 এ সময় রাষ্ট্রদূতগণ সে দেশে অবস্থানরত প্রবাসী বাংলাদেশি কর্মীদের সামগ্রিক সুরক্ষা এবং বর্তমান করোনা মহামারি পরিস্থিতিতে শ্রমবাজার নিয়ে আলোচনা করেন।

#

রাশেদুজ্জামান/রাহাত/রফিকুল/আব্বাস/২০২০/১৯২৭ ঘণ্টা

তথ্যবিবরণী                                                                                    নম্বর : ২৬৫৫

**স্বাস্থ্য বিভাগের হাতে ৩ লাখ কিট মজুদ রয়েছে**

 **----স্বাস্থ্যসচিব**

ঢাকা, ৫ শ্রাবণ (২০ জুলাই) :

 স্বাস্থ্য সেবা বিভাগের সচিব মোঃ আব্দুল মান্নান বলেছেন, স্বাস্থ্য বিভাগের হাতে বর্তমানে প্রায় ৩ লাখ কিট মজুদ রয়েছে। মজুদকৃত কিট দিয়ে আরো অন্তত একমাস চালানো যাবে। এরপরও আরো কিট আমদানি কার্যক্রম অব্যাহত রয়েছে। সুতরাং দেশে করোনা পরীক্ষায় কোনো সংকট নেই। তিনি বলেন, করোনা পরীক্ষা বৃদ্ধিতেও আরো উদ্যোগ নেয়া হবে।

 আজ ঢাকায় স্বাস্থ্য মন্ত্রণালয়ের সভাকক্ষে অনলাইন প্ল্যাটফর্মে ‘জাতীয় টেকনিক্যাল পরামর্শক কমিটি’র এক বিশেষ সভায় সভাপতির বক্তব্যে এসব কথা বলেন স্বাস্থ্য সচিব। সভায় স্বাস্থ্য অধিদপ্তরের মহাপরিচালক অধ্যাপক ডা. আবুল কালাম আজাদ ও স্বাস্থ্য সেবা বিভাগের অতিরিক্ত সচিব (প্রশাসন) শেখ মুজিবর রহমান-সহ স্বাস্থ্য মন্ত্রণালয়ের অন্যান্য ঊর্ধ্বতন কর্মকর্তাবৃন্দ উপস্থিত ছিলেন। সভাটি সঞ্চালনা করেন জাতীয় টেকনিক্যাল পরামর্শক কমিটির সভাপতি অধ্যাপক ডা. মোহাম্মদ শহীদুল্লাহ।

 ভ্যাকসিন আবিষ্কারের হলে সবার আগে তা বাংলাদেশে আসবে জানিয়ে সচিব বলেন, যুক্তরাজ্য,
চীন-সহ অনেক দেশই ভ্যাকসিন আবিষ্কারের দ্বারপ্রান্তে রয়েছে। বিশ্বের যেসব দেশের মাথাপিছু আয় ৪ হাজার ডলারের নীচে সেসব দেশ এই ভ্যাকসিন বিনামূল্যে পাবে। যেহেতু বাংলাদেশের মাথাপিছু আয় ২ হাজার মার্কিন ডলারের কাছাকাছি সুতরাং বাংলাদেশে এই ভ্যাকসিন বিনামূল্যেই পেয়ে যাবে। ভ্যাকসিন এলে দেশের অন্তত ৮০ শতাংশ মানুষকে ক্রমান্বয়ে বিতরণের পরিকল্পনা সরকারের রয়েছে। একই সাথে ভ্যাকসিন আনার প্রক্রিয়া ও বিতরণের জন্যও সরকার যথার্থ পদক্ষেপ গ্রহণ করবে।

 সভায় কমিটির সদস্যগণ তাঁদের সুচিন্তিত মতামত ব্যক্ত করেন। সদস্যরা করোনা পরীক্ষার সংখ্যা বৃদ্ধি, কভিড হাসপাতালে বেড খালি থাকা বিষয়ে ব্যবস্থা গ্রহণ, হাসপাতাল ব্যবস্থাপনা ভালো করা, হাসপাতালগুলোতে নন-কোভিড রোগীদের সেবা দিতে বিশেষ উদ্যোগ গ্রহণের বিষয়ে মতামত প্রদান করেন।

 সভায় কমিটির সভাপতি অধ্যাপক মোহাম্মদ শহীদুল্লাহ্ নমুনা পরীক্ষা সংখ্যা বৃদ্ধি করা, বিমান বন্দরে কাস্টমসে জরুরি চিকিৎসা সামগ্রী প্রবেশে শুল্ক ব্যবস্থা শিথিল করা, স্বাস্থ্য অধিদপ্তরে একজন জরুরি ফোকাল পয়েন্ট রাখা এবং সিএমএইচডি’তে জরুরি কাজের সহজ প্রক্রিয়া তৈরির বিষয়ে পরামর্শ দেন ।

#

মাইদুল/রাহাত/রফিকুল/আব্বাস/২০২০/১৮৪৪ ঘণ্টা

তথ্যবিবরণী                                                                                    নম্বর : ২৬৫৪

**আগামীকাল থেকে জাতীয় মৎস্য সপ্তাহ শুরু**

ঢাকা, ৫ শ্রাবণ (২০ জুলাই) :

 ‘মাছ উৎপাদন বৃদ্ধি করি, সুখী সমৃদ্ধ দেশ গড়ি’ এই স্লোগানকে সামনে রেখে আগামীকাল থেকে জাতীয় মৎস্য সপ্তাহ ২০২০ শুরু হবে। মৎস্য সপ্তাহ উপলক্ষে দেশব্যাপী নানা কর্মসূচি গ্রহণ করেছে মৎস্য ও প্রাণিসম্পদ মন্ত্রণালয়।

[

 আগামী ২২ জুলাই প্রধানমন্ত্রী শেখ হাসিনা গণভবন লেকে মাছের পোনা অবমুক্তকরণের মাধ্যমে জাতীয় মৎস্য সপ্তাহ ২০২০ এর উদ্বোধন করবেন।

[

 জাতীয় মৎস্য সপ্তাহ ২০২০ উপলক্ষে ব্যানার, ফেস্টুন দিয়ে ঢাকার গুরুত্বপূর্ণ সড়কদ্বীপ সজ্জিত করা হবে। জাতীয় দৈনিক পত্রিকায় ক্রোড়পত্র প্রকাশ করা হবে। কর্মসূচির তৃতীয় দিন রাষ্ট্রপতি মোঃ আবদুল হামিদ বঙ্গভবন লেকে মাছের পোনা অবমুক্ত করবেন। একইদিনে বিভিন্ন বিশ্ববিদ্যালয় পুকুর ও লেকে, ঢাকার রামকৃষ্ণ মিশন ও ইডেন কলেজ পুকুরে মাছের পোনা অবমুক্ত করা হবে। এদিন বাংলাদেশ মৎস্য গবেষণা ইনস্টিটিউট কর্তৃক বিনামূল্যে ছোট মাছ ও বিপন্ন মাছ সংরক্ষণে হ্যাচারি মালিক ও উদ্যোক্তাদের মাঝে জার্ম-প্লাজম বিতরণ করা হবে।

 এছাড়া সপ্তাহব্যাপী জেলা-উপজেলায় মাইকিং, ব্যানার, ফেস্টুনের মাধ্যমে জনসচেতনতামূলক প্রচারণা, মৎস্য খাতে বর্তমান সরকারের অগ্রগতি ও সাফল্য বিষয়ে প্রামাণ্যচিত্র প্রদর্শনী, মাছে ক্ষতিকর রাসায়নিক প্রয়োগ বিরোধী অভিযান, মৎস্য আইন বাস্তবায়নে মোবাইল কোর্ট পরিচালনা, মৎস্য চাষিদের মৎস্য চাষ বিষয়ে নিবিড় পরামর্শ প্রদান, চাষিদের মাঝে মৎস্য চাষের উপকরণ বিতরণ প্রভৃতি কর্মসূচি বাস্তবায়ন করা হবে।

#

ইফতেখার/রাহাত/রফিকুল/আব্বাস/২০২০/১৯০০ ঘণ্টা

তথ্যবিবরণী                                                                                    নম্বর : ২৬৫৩

বন্যায় প্রাথমিকভাবে প্রায় ৩৪৯ কোটি টাকার ফসলের ক্ষতি

**ক্ষয়ক্ষতি কমিয়ে আনতে নেওয়া হয়েছে নানা উদ্যোগ**

 **---কৃষিমন্ত্রী**

ঢাকা, ৫ শ্রাবণ (২০ জুলাই) :

কৃষিমন্ত্রী ড. মোঃ আব্দুর রাজ্জাক বলেছেন, বন্যার ক্ষতি কমিয়ে আনতে অনেকগুলো উদ্যোগ গ্রহণ করা হয়েছে। বিকল্প বীজতলা তৈরি, ক্ষতিগ্রস্ত জমিতে বিকল্প ফসল চাষের ব্যবস্থা, নিয়মিতভাবে আবহাওয়া মনিটরিং-সহ বিভিন্ন প্রস্তুতি চলছে যাতে করে বন্যার কারণে ফসলের ক্ষতি মোকাবিলা করা যায়। তিনি বলেন, বন্যা পরিস্থিতির আর অবনতি না হলে কৃষি মন্ত্রণালয় যেসব কর্মসূচি নিয়েছে তাতে ক্ষয়ক্ষতি কাটিয়ে উঠা যাবে এবং আমনে লক্ষ্যমাত্রা অর্জন করা সম্ভব হবে।

মন্ত্রী আজ মন্ত্রণালয়ের সম্মেলন কক্ষ থেকে বন্যার ক্ষয়ক্ষতি ও তা উত্তরণে করণীয় বিষয়ে কৃষি কর্মকর্তাদের সাথে মতবিনিময় সভায় এসব কথা বলেন। সভাটি সঞ্চালনা করেন কৃষিসচিব মো. নাসিরুজ্জামান।

চলমান বন্যায় আমনের বীজতলা ক্ষতিগ্রস্ত হওয়ায় দ্রুত বিকল্প বীজতলা তৈরির নির্দেশ দিয়ে মন্ত্রী মাঠ পর্যায়ের কর্মকর্তাদের উদ্দেশে বলেন, এ সময়ে কর্মকর্তাদের অত্যন্ত তৎপর ও সক্রিয় থাকতে হবে। বন্যা ও করোনার কারণে এ সময়ের কৃষি খুবই ঝুঁকিপূর্ণ। এ চ্যালেঞ্জ মোকাবিলা করতে স্বাস্থ্যবিধি মেনে প্রয়োজনে জীবনের ঝুঁকি নিয়ে হলেও নিরলসভাবে কাজ করে যেতে হবে।

সভায় জানানো হয়, কৃষি মন্ত্রণালয় ক্ষয়ক্ষতি মোকাবিলায় অধিক ক্ষতিগ্রস্ত জেলাসমূহে কৃষকের জমিতে কমিউনিটি ভিত্তিক রোপা আমন ধানের চারা উৎপাদন এবং ক্ষতিগ্রস্ত প্রান্তিক ও ক্ষুদ্র কৃষকের মাঝে বিনামূল্যে বিতরণ করার কর্মসূচি গ্রহণ করেছে। প্রায় ৭০ লাখ টাকা ব্যয়ে ভাসমান বেডে রোপা আমন ধানের চারা উৎপাদন কর্মসূচি নেওয়া হয়েছে। ট্রেতে নাবী জাতের আমন ধানের চারা উৎপাদন করে ক্ষতিগ্রস্ত প্রান্তিক ও ক্ষুদ্র কৃষকের মাঝে বিনামূল্যে বিতরণ করা হবে। এ ছাড়া ক্ষতিগ্রস্ত এলাকায় আমন চাষ সম্ভব না হলে ৫০ হাজার কৃষকের মাঝে প্রায় ৩ কোটি ৮২ লাখ টাকার মাষ কলাই বীজ ও সার দেওয়া হবে।

সভায় জানানো হয়, ১ম পর্যায়ে বন্যায় ১৪টি জেলায় ১১টি ফসলের প্রায় ৭৬ হাজার ২১০ হেক্টর জমি আক্রান্ত হয়। টাকার অংকে এ ক্ষতির পরিমাণ প্রায় ৩৪৯ কোটি টাকা। মোট ক্ষতিগ্রস্ত কৃষকের সংখ্যা ৩ লাখ ৪৪ হাজার জন। এছাড়া ২য় পর্যায়ে ২৬টি জেলায় ১৩টি ফসলের প্রায় ৮৩ হাজার হেক্টর আক্রান্ত হয়েছে। ক্ষতিগ্রস্ত ফসলের পরিমাণ এখনও নিরূপণ হয়নি।

এ অনলাইন সভায় কৃষি মন্ত্রণালয় ও অধীনস্ত দপ্তর-সংস্থাসমূহের ঊর্ধ্বতন কর্মকর্তাগণ এবং বন্যা উপদ্রুত অঞ্চল ও জেলাসমূহের কৃষি কর্মকর্তগণ যুক্ত ছিলেন।

#

কামরুল/রাহাত/রফিকুল/আব্বাস/২০২০/১৮৫৬ ঘণ্টা

তথ্যবিবরণী                                                                                    নম্বর : ২৬৫২

**বন্যায় মানবিক সহায়তা হিসেবে ১৫, ৯০০ মেট্রিক টন চাল বরাদ্দ**

ঢাকা, ৫ শ্রাবণ (২০ জুলাই) :

     সাম্প্রতিক অতিবর্ষণের কারণে সৃষ্ট বন্যায় ও অন্যান্য প্রাকৃতিক দুর্যোগে ক্ষতিগ্রস্তদের মাঝে মানবিক সহায়তা হিসেবে বিতরণের জন্য ৬৪ জেলায় এ পর্যন্ত ১৫ হাজার ৯০০ মেট্রিক টন চাল, ৩ কোটি ৫২ লাখ নগদ টাকা, গো খাদ্য ক্রয়ের জন্য ৫০ লাখ টাকা, শিশু খাদ্য ক্রয়ের জন্য ৫০ লাখ টাকা এবং ৮৪ হাজার শুকনো ও অন্যান্য খাবারের প্যাকেট বরাদ্দ দেওয়া হয়েছে ।

      এছাড়া ক্ষতিগ্রস্তদের বাড়ি-ঘর মেরামত ও পুনঃনির্মাণের লক্ষ্যে শরীয়তপুর ১ ও ২ নির্বাচনি এলাকার জন্য দুইশত বান্ডিল ঢেউটিন এবং নগদ ছয় লাখ টাকা বরাদ্দ দেওয়া হয়েছে ।

 #

সেলিম/রাহাত/রফিকুল/আব্বাস/২০২০/১৮৪১ ঘণ্টা

তথ্যবিবরণী                                                                                     নম্বর : ২৬৫১

**স্বাস্থ্যখাতে অনিয়মরোধেই হাসপাতালগুলোতে অভিযান**

 **---তথ্যমন্ত্রী**

ঢাকা, ৫ শ্রাবণ (২০ জুলাই) :

 স্বাস্থ্যখাতে অনিয়ম-দুর্নীতিরোধেই হাসপাতালগুলোতে অভিযান চলছে, জানিয়েছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 আজ সচিবালয়ে তথ্য মন্ত্রণালয়ের সভাকক্ষে ‘ক্লাইমেট চেঞ্জ জার্নালিস্ট ফোরাম’ এর সাথে মতবিনিময় শেষে সমসাময়িক বিষয়ে সাংবাদিকদের এক প্রশ্নের জবাবে মন্ত্রী একথা বলেন। ফোরামের সভাপতি কাওসার রহমান এবং সাধারণ সম্পাদক মোতাহার হোসেন মতবিনিময়কালে বক্তব্য রাখেন।

 মন্ত্রী বলেন, ‘স্বাস্থ্যখাতে সব ধরণের অনিয়ম-দুর্নীতি রোধে সরকারের কর্মসূচির অংশ হিসেবেই শাহাবুদ্দিন মেডিকেল কলেজে অভিযান পরিচালনা করা হয়েছে। মেডিকেল কলেজ ও হাসপাতালের মালিক শাহাবুদ্দিন সাহেব বিএনপির একজন নেতা, তিনি গত নির্বাচনে বিএনপির পক্ষ থেকে সংসদ নির্বাচনও করেছিলেন।’

 এখানে কে কোন দলের, সরকার তা দেখছে না উল্লেখ করে ড. হাছান বলেন, ‘প্রতারক সাহেদ আওয়ামী লীগের কোনো কমিটিতে না থেকেও আওয়ামী লীগের নাম ভাঙ্গানোর চেষ্টা করেছে, কিন্তু পার পায়নি। অনিয়মের সাথে যুক্ত যেই হোক, দলমত নির্বিশেষে তার বিরুদ্ধে ব্যবস্থা নেবে সরকার।’

 বেসরকারি টেলিভিশনগুলোর মধ্যে যে কোনো বিষয়ে লাইভ সম্প্রচারের প্রতিযোগিতা সম্পর্কে এক প্রশ্নের জবাবে মন্ত্রী বলেন, ইউরোপ-আমেরিকায় হাসপাতালের ভেতরে ঢুকে সরাসরি সম্প্রচারের অনুমতি দেওয়া হয় না, অন্যান্য ক্ষেত্রেও সতর্কতা অবলম্বন করা হয়। আমাদের দেশেও সেটি হওয়া বাঞ্ছনীয়।

 সবক্ষেত্রে সরকারের নির্দেশনার চেয়ে নিজস্ব বিবেক-বিবেচনা প্রয়োগের ওপর গুরুত্ব আরোপ করে তিনি বলেন, ‘যে কোনো বিষয় প্রদর্শন বা সরাসরি সম্প্রচারের ক্ষেত্রে জনমনে সেটির প্রভাব সম্পর্কে সচেতন থাকা একান্ত প্রয়োজন। শিশু-কিশোরদের মনে নেতিবাচক প্রভাব বা সমাজে বিরূপ মনোভাব সৃষ্টি করতে পারে এমন কোনো কিছু প্রচার সমীচীন নয়। অভিযানের সময় লাইভ সম্প্রচার অনেক সময় অপরাধীদের পক্ষে সহায়ক হতে পারে, এ বিষয়টিও বিবেচনায় রাখা প্রয়োজন।’

 করোনাকালে প্রকৃতি ও পরিবেশ নিজস্ব গতিতে বিকশিত হচ্ছে -এমন বিষয় উত্থাপনের প্রেক্ষিতে ড. হাছান মাহ্‌মুদ বলেন, ‘সমগ্র পৃথিবীতেই করোনা ভাইরাসের প্রাদুর্ভাবের পর আগের মতো কার্বন নিঃসরণ হচ্ছে না, গাড়ি-কলকারখানা আগের মতো চলছে না, মানুষের ছুটোছুটি আগের তুলনা কমেছে। সে কারণেই প্রকৃতি নিজস্বতায় বিকশিত হয়েছে। আমি মনে করি শুধু বাংলাদেশ নয়, এই ইতিবাচক পরিবর্তন থেকে সমগ্র বিশ্ববাসীর শেখার রয়েছে এবং এটিকে কিভাবে ধরে রাখা যায়, সে ব্যাপারে পরিকল্পনা প্রয়োজন।’

 এ সময় জলবায়ু পরিবর্তন মোকাবিলায় দেশের অগ্রণী ভূমিকার কথা তুলে ধরে পরিবেশ গবেষক ড. হাছান বলেন, প্রধানমন্ত্রী শেখ হাসিনার নেতৃত্বে উন্নয়নশীল দেশগুলোর মধ্যে বাংলাদেশই প্রথম ২০০৯ সালে জলবায়ু পরিবর্তন মোকাবিলায় একটি সমন্বিত পরিকল্পনা গ্রহণ করে এবং পৃথিবীর হাতেগোনা দু’একটি দেশের মধ্যে প্রথম নিজস্ব অর্থায়নে ক্লাইমেট চেঞ্জ ট্রাস্ট ফান্ড গঠন করে। এই ট্রাস্ট ফান্ড এখনও চলমান এবং এর মাধ্যমে নেওয়া উদ্ভাবনী প্রকল্পগুলো অন্যান্য দেশের জন্য উদাহরণ। আন্তর্জাতিক পরিমণ্ডলে জলবায়ু পরিবর্তনজনিত ঝুঁকি মোকাবিলায় কার্বন নিঃসরণ কমানো এবং বিশ্বের উষ্ণায়ন হ্রাসে ক্লাইমেট চেঞ্জ সংলাপ-সমঝোতায় বাংলাদেশের অব্যাহত নেতৃত্বের কারণে মাননীয় প্রধানমন্ত্রীকে ২০১৫ সালে পরিবেশ বিষয়ক পৃথিবীর সর্বোচ্চ ‘চ্যাম্পিয়ন অভ দ্য আর্থ’ পুরস্কারে ভূষিত করা হয়েছে, জানান তথ্যমন্ত্রী।

#

আকরাম/রাহাত/রফিকুল/আব্বাস/২০২০/১৮৩৬ ঘণ্টা

তথ্যবিবরণী                                                                                    নম্বর : ২৬৫০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৫ শ্রাবণ (২০ জুলাই) :

          ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলার জন্য ৬৪ জেলায় ইতোমধ্যে ২ লাখ ১১ হাজার ১৭ মেট্রিক টন চাল বরাদ্দ করা হয়েছে। এছাড়া শিশু খাদ্য-সহ অন্যান্য সামগ্রী ক্রয়ের জন্য ১২২ কোটি ৯৭ লাখ ৭২ হাজার ২৬৪ টাকা বরাদ্দ করা হয়েছে। দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় ১৩ হাজার ৩৬২ জনের নমুনা পরীক্ষা করা হয়েছে, এদের মধ্যে ২ হাজার ৯২৮ জনের শরীরে করোনা সংক্রমণ ধরা পড়েছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ২ লাখ ৭ হাজার ৪৫৩ জন। গত ২৪ ঘণ্টায় ৫০ জন-সহ এ পর্যন্ত ২ হাজার ৬৬৮ জন এ রোগে মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১ লাখ ১৩ হাজার ৫৫৮ জন।

          সারা দেশে জেলা ও উপজেলা পর্যায়ে প্রাতিষ্ঠানিক কোয়ারেন্টাইনের জন্য প্রস্তুত করা হয়েছে ৬২৯টি প্রতিষ্ঠান এবং এর মাধ্যমে তাৎক্ষণিকভাবে প্রাতিষ্ঠানিক কোয়ারেন্টাইনের সেবা প্রদান করা যাবে ৩১ হাজার ৯৯১ জনকে।

#

তাসমীন/রাহাত/রফিকুল/আব্বাস/২০২০/ ১৮৫২ঘণ্টা

তথ্যবিবরণী                                                                                    নম্বর : ২৬৪৯

**ঈদযাত্রায় অভিযোগ পেলেই ব্যবস্থা**

 **- সড়ক পরিবহন মন্ত্রী**

ঢাকা, ৫ শ্রাবণ (২০ জুলাই) :

 স্বাস্থ্যবিধি প্রতিপালন ও সর্বোচ্চ সচেতনতা প্রদর্শন না করলে ঈদযাত্রা অন্তিমযাত্রায় রূপ নিতে পারে বলে যাত্রীদের সতর্ক করে সড়ক পরিবহন ও সেতুমন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের জানিয়েছেন, ঢাকা মহানগরীর প্রতিটি টার্মিনালে আইন প্রয়োগকারী সংস্থাসমূহ, মালিক-শ্রমিক, সিটি কর্পোরেশন, বিআরটিএসহ সংশ্লিষ্ট সকল অংশীজনদের নিয়ে গঠিত টাস্কফোর্স কার্যকর থাকবে। এর পাশাপাশি যে কোনো অভিযোগ পাওয়া গেলে তাৎক্ষণিক ব্যবস্থা গ্রহণে সক্রিয় থাকবে বিআরটিএ’র মোবাইল কোর্ট।

 মন্ত্রী আজ সকালে আসন্ন ঈদ-উল-আযহায় মানুষের ঈদযাত্রা নির্বিঘ্ন করতে সংশ্লিষ্ট অংশীজনদের নিয়ে বিআরটিএ’র সদরদপ্তরে অনুষ্ঠিত ঈদ প্রস্তুতি সভায় নিজ বাসভবন থেকে ভিডিও কনফারেন্সে একথা বলেন।

 সড়ক পরিবহন ও মহাসড়ক বিভাগের সচিব মো. নজরুল ইসলামের সভাপতিত্বে অনুষ্ঠিত সভায় জানানো হয়, আসন্ন ঈদ-উল-আযহায় দূরপাল্লার বাস-মিনিবাসসমূহ অর্ধেক আসন খালি রেখে স্বাস্থ্যবিধি মেনে চলাচল করবে। ঢাকা মহানগরীর বহির্গমন পয়েন্টসমূহ যানজটমুক্ত রাখতে নেয়া হয়েছে বিশেষ ব্যবস্থা। ঢাকা উত্তর ও দক্ষিণ সিটি কর্পোরেশন নগরীর প্রধান প্রধান টার্মিনালসমূহ পরিষ্কার-পরিচ্ছন্ন রাখবে।

 ভ্রমণের আগে ও পরে পরিবহনসমূহ জীবানুমুক্ত করার পাশাপাশি বাসে উঠার ক্ষেত্রে সামাজিক দুরত্ব বজায় রাখতে হবে। যাত্রী, গাড়ি চালক, চালকের সহকারীসহ সংশ্লিষ্ট সকলকে বাধ্যতামূলকভাবে মাস্ক পরিধান করার পাশাপাশি পরিবহনসমূহ জ্বালানী সংগ্রহ ও জরুরি প্রয়োজন ছাড়া পথিমধ্যে কোনো যাত্রা বিরতি করতে পারবে না বলে সভায় জানানো হয়।

 এসময় মন্ত্রী তার বক্তব্যে বলেন, দেশে মহাসড়কসমূহ যে কোনো সময়ের তুলনায় এখন ভাল অবস্থায় রয়েছে। অতিবৃষ্টিজনিত ক্ষতিগ্রস্ত সড়ক মেরামতে ভ্রাম্যমান সড়ক মেরামত টিম সার্বক্ষণিক প্রস্তুত রাখার জন্য সড়ক ও জনপথ অধিদপ্তরকে এবং যাত্রীদের চাপ নিয়ন্ত্রণে গুরুত্বপূর্ণ সড়ক মোহনায় প্রয়োজনীয় সংখ্যক বাস প্রস্তুত রাখার জন্য বিআরটিসি’কে মন্ত্রী নির্দেশনা দেন।

 তিনি বলেন, ঈদের তিনদিন আগে থেকে মহাসড়কে ভারী যানবাহন চলাচল বন্ধ থাকবে। তবে জরুরি সার্ভিস, অত্যাবশ্যকীয় পণ্য, পচনশীল দ্রব্য, কোরবানীর পশু, জ্বালানী, ঔষধ, ত্রাণ, সংবাদপত্র ও রপ্তানীপণ্যবাহী যানবাহন এ নিষেধাজ্ঞার আওতামুক্ত থাকবে।

 সভায় বিআরটিএ’র চেয়ারম্যান নুর মোহাম্মদ মজুমদার, সড়ক ও জনপথ অধিদপ্তরের প্রধান প্রকৌশলী কাজী শাহরিয়ার হোসেন, ঢাকা পরিবহন সমন্বয় কর্তৃপক্ষের নির্বাহী পরিচালক খন্দকার রাকিবুর রহমান, বিআরটিসি’র চেয়াম্যান মো. এহছানে এলাহী, ঢাকা উত্তর ও দক্ষিণ সিটি কর্পোরেশন, পুলিশ হেডকোয়াটার্স, হাইওয়ে পুলিশ, ঢাকা মেট্রোপলিটন পুলিশ, পরিবহন মালিক ও শ্রমিক সংগঠন, বাংলাদেশ ট্রাক কাভার্ড ভ্যান মালিক সমিতির প্রতিনিধিসহ সংশ্লিষ্ট অংশীজন উপস্থিত ছিলেন।

#

নাছের/পরীক্ষিৎ/মামুন/আসমা/২০২০/১৫৫৫ ঘণ্টা

তথ্যবিবরণী                                                                                    নম্বর : ২৬৪৮

**একুশে পদক ২০২১ এর দরখাস্ত আহ্বান**

ঢাকা, ৫ শ্রাবণ (২০ জুলাই) :

 একুশে পদক প্রদান সংক্রান্ত নীতিমালা অনুযায়ী অন্যান্য বছরের ন্যায় ২০২১ সালে সরকার কর্তৃক ভাষা আন্দোলন, শিল্পকলা (সংগীত, নৃত্য, অভিনয়, চারুকলাসহ সকল ক্ষেত্র), মুক্তিযুদ্ধ, সাংবাদিকতা, গবেষণা, শিক্ষা, বিজ্ঞান ও প্রযুক্তি, অর্থনীতি, সমাজসেবা, রাজনীতি, ভাষা ও সাহিত এবং সরকার কর্তৃক নির্ধারিত অন্য কোন ক্ষেত্রে প্রশংসনীয় ও গৌরবোজ্জ্বল অবদানের স্বীকৃতিস্বরূপ ব্যক্তি (জীবিত/মৃত), গোষ্ঠী, প্রতিষ্ঠান ও সংস্থাকে একুশে পদক প্রদানের লক্ষ্যে মনোনয়ন বা প্রস্তাব আহ্বান করেছে সংস্কৃতি বিষয়ক মন্ত্রণালয়।

 এ লক্ষ্যে সরকারের সকল মন্ত্রণালয় বা বিভাগ, সংস্কৃতি বিষয়ক মন্ত্রণালয়ের আওতাধীন দপ্তর বা সংস্থা, সকল পাবলিক বিশ্ববিদ্যালয় কর্তৃপক্ষ, সকল জেলা প্রশাসক এবং স্বাধীনতা পদক বা একুশে পদকে ভূষিত সুধীবৃন্দকে আগামী ১৫ অক্টোবর এর মধ্যে মনোনয়ন বা প্রস্তাব সংস্কৃতি বিষয়ক মন্ত্রণালয়ে প্রেরণের অনুরোধ জানানো হয়েছে। এ সংক্রান্ত যাবতীয় তথ্যাবলী ও একুশে পদক নীতিমালা এবং মনোনয়ন প্রস্তাবের ফরম সংস্কৃতি বিষয়ক মন্ত্রণালয় এবং তথ্য মন্ত্রণালয়ের ওয়েবসাইটে পাওয়া যাবে। ওয়েবসাইট - সংস্কৃতি বিষয়ক মন্ত্রণালয় : [www.moca.gov.bd](http://www.moca.gov.bd), তথ্য মন্ত্রণালয় : www.moi.gov.bd।

#

অসীম/পরীক্ষিৎ/মামুন/আসমা/২০২০/১৫১৫ ঘণ্টা

তথ্যবিবরণী                                                                                    নম্বর : ২৬৪৭

**আগামীকাল জাতীয় চাঁদ দেখা কমিটির সভা**

ঢাকা, ৫ শ্রাবণ (২০ জুলাই) :

 **১৪৪**১ **হিজরি সনের পবিত্র ঈদুল আযহার তারিখ নির্ধারণ ও পবিত্র যিলহজ্জ মাসের চাঁদ দেখার সংবাদ পর্যালোচনা এবং এ বিষয়ে সিদ্ধান্ত গ্রহণের লক্ষ্যে আগামীকাল** ২১ জুলাই মঙ্গলবার সন্ধ্যা ৭.১৫ টায় (**বাদ মাগরিব**) **বায়তুল মুকাররম** জাতীয় মসজিদের পূর্ব সাহানে **ধর্ম বিষয়ক মন্ত্রণালয়ের সচিব মো: নূরুল ইসলামের সভাপতিত্বে জাতীয় চাঁদ দেখা কমিটির এক সভা অনুষ্ঠিত হবে।**

 **বাংলাদেশের আকাশে কোথাও পবিত্র যিলহজ্জ মাসের চাঁদ দেখা গেলে তা নিম্নোক্ত টেলিফোন ও ফ্যাক্স নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো।**

**টেলিফোন নম্বর : ৯৫৫৯৪৯৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭।**

**ফ্যাক্স নম্বর : ৯৫৬৩৩৯৭ ও ৯৫৫৫৯৫১।**

#

শায়লা/পরীক্ষিৎ/মামুন/আসমা/২০২০/১৪৫০ ঘণ্টা

তথ্যবিবরণী                                                                                    নম্বর : ২৬৪৬

**কোরবানির পশুর চামড়া সংরক্ষণে নিরবচ্ছিন্ন লবণ সরবরাহের উদ্যোগ**

ঢাকা, ৫ শ্রাবণ (২০ জুলাই) :

 দেশে বর্তমানে পর্যাপ্ত লবণ মজুদ রয়েছে জানিয়ে আসন্ন ঈদুল আজহায় কোরবানির পশুর চামড়ার সুষ্ঠু সংরক্ষণ ও প্রক্রিয়াজাতকরণের জন্য ডিলার, পাইকারী ও খুচরা বিক্রেতা পর্যায়ে নিরবচ্ছিন্ন লবণ সরবরাহ নিশ্চিত করার উদ্যোগ নিয়েছে বাংলাদেশ ক্ষুদ্র ও কুটির শিল্প করপোরেশন (বিসিক)।

 শিল্প মন্ত্রণালয়ের নির্দেশনার আলোকে ইতোমধ্যে বিসিকের পক্ষ থেকে সার্বক্ষণিকভাবে কারখানা চালু রেখে লবণ প্রক্রিয়াজাত করে ডিলার, পাইকারী ও খুচরা বিক্রেতা পর্যায়ে সরবরাহ অব্যাহত রাখতে লবণ মিল মালিকদের নির্দেশ দেয়া হয়েছে। পাশাপাশি বিভিন্ন জেলায় অবস্থিত ডিলার ও পাইকারী বিক্রেতা পর্যায়ে পর্যাপ্ত লবণ মজুদ থাকার বিষয়টি নিশ্চিত করতে বিসিকের জেলা কার্যালয়গুলোকেও নির্দেশনা দেয়া হয়েছে।

 ইতোমধ্যে বিসিকের জেলা কার্যালয়গুলো সংশ্লিষ্ট জেলা প্রশাসনের সহযোগিতায় জেলা ও উপজেলাভিত্তিক ডিলার ও পাইকারী লবণ বিক্রেতাদের তালিকা প্রণয়নের কাজ চূড়ান্ত করছে। এটি প্রণয়ন সম্পন্ন হলে বিভিন্ন এতিমখানা,  ইউনিয়ন পরিষদসহ কোরবানির পশুর চামড়া সংরক্ষণ ও প্রক্রিয়াজাতকরণের সাথে সংশ্লিষ্ট প্রতিষ্ঠানগুলোর কাছে তালিকা সরবরাহ করা হবে। এছাড়া, ঈদুল আজহাকেন্দ্রিক লবণ সরবরাহ পরিস্থিতি সার্বক্ষণিক তদারকি করতে  লবণ জোনগুলোতে  অবস্থিত বিসিক কার্যালয়, বিসিকের আঞ্চলিক কার্যালয় এবং প্রধান কার্যালয়ে পৃথক মনিটরিং কমিটি গঠন করা হয়েছে। কমিটিগুলো মাঠ পর্যায়ে লবণের মজুদ, চলাচল ও মূল্য সংক্রান্ত তথ্যাদি নিয়মিত  সংগ্রহ ও মনিটরিং করছে।

 বিসিক জানিয়েছে, বর্তমানে লবণ মাঠে ১০ লাখ ৯৩ হাজার মেট্রিক টন এবং লবণ মিলগুলোতে এক লাখ ৮০ হাজার মেট্রিক টনসহ দেশে ভোজ্য ও শিল্প লবণের মোট মজুদের পরিমাণ ১২ লাখ ৭৩ হাজার মেট্রিক টন। এছাড়া, দেশের সকল জেলায় অবস্থিত ডিলার, পাইকারী ও খুচরা বিক্রেতা পর্যায়ে আয়োডিনযুক্ত ভোজ্য লবণ মজুদ রয়েছে।

 আসন্ন ঈদুল আজহার সময় দেশব্যাপী মোট লবণের চাহিদা কম-বেশি ১ লাখ মেট্রিক টন। বর্তমান মজুদ দিয়েই ঈদুল আজহাসহ আগামী ৭ থেকে ৮ মাসের লবণের চাহিদা মেটানো সম্ভব হবে। উল্লেখ্য, আগামী নভেম্বর হতে লবণ উৎপাদনের নতুন মওসুম শুরু হবে।

#

জলিল/পরীক্ষিৎ/মামুন/আসমা/২০২০/১৩৫০ ঘণ্টা